Met verdrag begin die daeraad sy verskyning maak en teen die tyd dat ons gereed maak vir die dag kan ons darem sien wat buite aan die gebeur is.
Dis die voëltjies wat my vanoggend opval. Hulle sing selfs al is dit nog donker. Dis asof hul vrolike sang die dag nader roep. Die donker wyk en die lewe kry perspektief. Gaandeweg kan jy onderskei waarop dit aankom.
Donker kry nie die oorhand as jou aanbidding die heerskappy van God verkondig oor die magte van dood en duisternis nie.
Die helderstrale van God se teenwoordigheid begin stelselmatig die swaarmoedigheid van jou gees verdryf. Gaandeweg begin jy die probleem sien vir wat dit is. Net nog ŉ uitdaging wat, soos talle ander in die verlede, sy plekkie op die rak van probleme wat jou nie kon onderkry, sal kry nie.